Document ID: 32007D0398

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Ιουνίου 2007
για τροποποίηση της απόφασης 2007/31/ΕΚ για τη θέσπιση μεταβατικών μέτρων όσον αφορά την αποστολή από τη Βουλγαρία σε άλλα κράτη μέλη ορισμένων προϊόντων των τομέων κρέατος και γάλακτος, τα οποία διέπονται από τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2007) 2386]
(Κείμενο που παρουσιάζει ενδιαφέρον για τον ΕΟΧ)
(2007/398/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
Εκτιμώντας τα ακόλουθα:
(1)
Η απόφαση 2007/31/ΕΚ της Επιτροπής (2) θεσπίζει μεταβατικά μέτρα όσον αφορά την αποστολή από τη Βουλγαρία σε άλλα κράτη μέλη ορισμένων προϊόντων των τομέων κρέατος και γάλακτος, τα οποία διέπονται από το παράρτημα ΙΙΙ του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (3). Τα εν λόγω προϊόντα μπορούν να αποστέλλονται από τη Βουλγαρία μόνον εφόσον προέρχονται από εγκατάσταση επεξεργασίας που αναφέρεται στον κατάλογο του παραρτήματος της εν λόγω απόφασης.
(2)
Η απόφαση 2007/31/ΕΚ (4) τροποποιήθηκε με την απόφαση 2007/213/ΕΚ της Επιτροπής με σκοπό τη διαγραφή ορισμένων εγκαταστάσεων από τον κατάλογο του παραρτήματος της απόφασης 2007/31/ΕΚ κατόπιν αιτήματος των βουλγαρικών αρχών.
(3)
Το Γραφείο Τροφίμων και Κτηνιατρικών Θεμάτων (ΓΤΚΘ) πρέπει να πραγματοποιήσει νέα αποστολή στη Βουλγαρία από τις 12 έως τις 23 Μαρτίου 2007 προκειμένου να αξιολογήσει την κατάσταση των εγκαταστάσεων επεξεργασίας.
(4)
Με την υποστήριξη του Γραφείου Τροφίμων και Κτηνιατρικών Θεμάτων (ΓΤΚΘ), η Βουλγαρία διενεργεί αξιολόγηση όλων των εγκαταστάσεων επεξεργασίας στους εν λόγω τομείς. Στο πλαίσιο αυτό, η Βουλγαρία ζήτησε την προσθήκη ορισμένων εγκαταστάσεων στον κατάλογο του παραρτήματος της απόφασης 2007/31/ΕΚ. Οι βουλγαρικές αρχές έχουν παράσχει εγγυήσεις ότι οι εν λόγω εγκαταστάσεις πλέον συμμορφώνονται πλήρως με τις κοινοτικές απαιτήσεις. Συνεπώς, ο κατάλογος του εν λόγω παραρτήματος πρέπει να επικαιροποιηθεί ανάλογα. Για λόγους σαφήνειας, είναι σκόπιμο να αντικατασταθεί το εν λόγω παράρτημα από το παράρτημα της παρούσας απόφασης.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2007/31/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 11 Ιουνίου 2007.

Labels: 17
0
3
7
18
15